‘Malema-tenderkontrak kan nie gekanselleer word’Die geskorste ANC-jeugligaleier, Julius Malema. Foto: Werner Beukes/SAPA Die Openbare Beskermer, Thuli Madonsela, het Woensdag met die departement van paaie en vervoer in Limpopo vergader oor die kontrak wat twee jaar gelede onderteken is. Madonsela se woordvoerder, Kgalalelo Masibi, sê die kontrak kan nie gekanselleer word nie aangesien dit ernstige regsimplikasies kan hê. Sy sê ŉ gedeelte van die kontrak is egter gekanselleer. “Dit is die deelname van On Point in die bod-evalueringskomitee tot die ondersoek afgehandel is.” Malema se Ratanang-familietrust het aandele in On Point, ‘n maatskappy wat glo miljoene rande se tenders van die provinsiale regering bekom het. Madonsela en ander ondersoekeenhede is tans besig met ŉ ondersoek na bewerings dat die Limpopo-regering onreëlmatig tenders aan On Point toegeken het.